b'\n_START_ARTICLE_\nPyh\xc3\xa4j\xc3\xa4rven vaakuna\n_START_PARAGRAPH_\nPyh\xc3\xa4j\xc3\xa4rven vaakuna on Pyh\xc3\xa4j\xc3\xa4rven kaupungin tunnus, joka on my\xc3\xb6s puhuva vaakuna. Vaakunan aihe viittaa pyh\xc3\xa4-sanan vanhempaan ja nykyiseen merkitykseen. Sanan varhainen merkitys tarkoittaa rajoitettua tai erotettua, jota vaakunassa rajapaalu symboloi; vaakunan ristit viittaavat sen nykyiseen kristilliseen merkitykseen._NEWLINE_Vaakunan selitys on \xe2\x80\x9dsinisess\xc3\xa4 kent\xc3\xa4ss\xc3\xa4 nouseva k\xc3\xa4rjest\xc3\xa4 teroitettu rajapaalu, jonka saatteena kummallakin puolella naularisti; kaikki hopeaa.\xe2\x80\x9d Vaakunan on suunnitellut Ahti Hammar, ja Ol. (Oulun l\xc3\xa4\xc3\xa4nin) Pyh\xc3\xa4j\xc3\xa4rven kunnanvaltuusto hyv\xc3\xa4ksyi sen kokouksessaan 29. tammikuuta 1958. Sis\xc3\xa4asiainministeri\xc3\xb6 vahvisti vaakunan k\xc3\xa4ytt\xc3\xb6\xc3\xb6n 26. maaliskuuta samana vuonna.'